pythainlp/thaigov-v2-corpus-22032023 huggingface dataset:
วันศุกร์ที่ 2 ตุลาคม 2563
รมว.วธ.เป็นประธานมอบโล่เชิดชูเกียรติผู้ทำคุณประโยชน์ต่อกระทรวงวัฒนธรรม ประจำปี ๒๕๖๓ สำนักงานวัฒนธรรมดีเด่น ประจำปี ๒๕๖๓ และข้าราชการพลเรือนดีเด่น ประจำปี ๒๕๖๒
รมว.วธ.เป็นประธานมอบโล่เชิดชูเกียรติผู้ทำคุณประโยชน์ต่อกระทรวงวัฒนธรรม ประจำปี ๒๕๖๓ สำนักงานวัฒนธรรมดีเด่น ประจำปี ๒๕๖๓ และข้าราชการพลเรือนดีเด่น ประจำปี ๒๕๖๒
วันที่ ๒ ตุลาคม ๒๕๖๓ เวลา ๑๒.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานมอบโล่เชิดชูเกียรติผู้ทำคุณประโยชน์ต่อกระทรวงวัฒนธรรม ประจำปี ๒๕๖๓ สำนักงานวัฒนธรรมดีเด่น ประจำปี ๒๕๖๓ และข้าราชการพลเรือนดีเด่น ประจำปี ๒๕๖๒ เนื่องในวันคล้ายวันสถาปนากระทรวงวัฒนธรรม ครบรอบ ๑๘ ปี โดยมี นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม ผู้บริหาร วัฒนธรรมจังหวัด ภาคีเครือข่ายวัฒนธรรม เข้าร่วม ณ หอประชุมใหญ่ ศูนย์วัฒนธรรมแห่งประเทศไทย
ทั้งนี้ เนื่องในโอกาสวันสถาปนากระทรวงวัฒนธรรม ๓ ตุลาคม ของทุกปี กระทรวงวัฒนธรรมจัดพิธีมอบรางวัล “วัฒนคุณาธร” เพื่อยกย่องเชิดชูเกียรติผู้ทำคุณประโยชน์ต่อกระทรวงวัฒนธรรม รวมทั้งสร้างขวัญและกำลังใจให้กับเครือข่ายวัฒนธรรมที่ร่วมเป็นพลังขับเคลื่อนงานวัฒนธรรมให้เป็นที่ประจักษ์ โดยตั้งแต่ปี พ.ศ. ๒๕๕๐ – ๒๕๖๒ มอบรางวัล “วัฒนคุณาธร” มาแล้ว จำนวน ๒,๖๔๙ ราย และในปี พ.ศ. ๒๕๖๓ มีบุคคล องค์กร ได้รับคัดเลือก ให้รับรางวัล “วัฒนคุณาธร” ๔๗๕ รางวัล ได้แก่ ประเภทเด็กหรือเยาวชน ๑๕๖ ราย ประเภทบุคคล ๑๖๔ ราย ประเภทนิติบุคคล หรือคณะบุคคล ๑๕๕ แห่ง/คณะ สำนักงานวัฒนธรรมจังหวัดดีเด่น ๘ จังหวัด ผู้เกษียณอายุราชการ ๑๘๖ ราย ข้าราชการพลเรือนดีเด่น ๑๑ ราย
วันศุกร์ที่ 2 ตุลาคม 2563
สธ.-วธ. แนะทำบุญตักบาตรเทศกาลออกพรรษา ปลอดโควิด 19
กระทรวงสาธารณสุข และกรมการศาสนา กระทรวงวัฒนธรรม แนะนำข้อปฏิบัติแบบวิถีชีวิตใหม่สำหรับศาสนสถาน ผู้จัดงาน พระสงฆ์ และผู้ร่วมงานเทศกาลวันออกพรรษา ป้องกันการแพร่ระบาดโรคโควิด 19
กระทรวงสาธารณสุข และกรมการศาสนา กระทรวงวัฒนธรรม แนะนำข้อปฏิบัติแบบวิถีชีวิตใหม่สำหรับศาสนสถาน ผู้จัดงาน พระสงฆ์ และผู้ร่วมงานเทศกาลวันออกพรรษา ป้องกันการแพร่ระบาดโรคโควิด 19
บ่ายวันนี้ (2 ตุลาคม 2563) ที่ศูนย์ปฏิบัติการด้านข่าวโรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายกิตติพันธ์ พานสุวรรณ อธิบดีกรมการศาสนา กระทรวงวัฒนธรรม และนายแพทย์อรรถพล แก้วสัมฤทธิ์ รองอธิบดีกรมอนามัย แถลงข่าวเรื่อง การจัดศาสนพิธี ทำบุญตักบาตร แบบวิถีชีวิตใหม่ เทศกาลวันออกพรรษา เพื่อป้องกันการแพร่ระบาดของโรคโควิด 19 เชิญชวนคนไทยไม่ประมาท การ์ดอย่าตก อาจมีผู้ติดเชื้อที่ไม่แสดงอาการปะปนอยู่ในชุมชน สังคม และนำเชื้อไปแพร่ให้กับผู้อื่นได้
นายกิตติพันธ์ พานสุวรรณ อธิบดีกรมการศาสนา กระทรวงวัฒนธรรม กล่าวว่า ในวันนี้เป็นวันสำคัญทางศาสนา คือ เทศกาลออกพรรษา สถานที่ต่างๆ จะมีการจัดงานทำบุญตักบาตร และหลังจากนี้จะมีงานประเพณีของแต่ละท้องถิ่น เช่น งานตักบาตรเทโว รวมทั้งเทศกาลทอดกฐิน ซึ่งจะมีผู้คนจำนวนมากมาร่วมกิจกรรมในวัดกว่า 42,000 วัดทั่วประเทศ จึงต้องเข้มทั้งการป้องกันตนเอง และการป้องกันการแพร่ระบาดของโรคโควิด 19 และโรคระบบทางเดินหายใจอื่นๆ ซึ่งกรมการศาสนาได้ให้คำแนะนำในการจัดศาสนพิธีแบบวิถีชีวิตใหม่ ให้กับศาสนสถานและผู้จัดงาน อาทิ ภายในศาสนสถานต้องมีอากาศถ่ายเทได้สะดวก ประสานเจ้าหน้าที่สาธารณสุข อาสาสมัครสาธารณสุขประจำหมู่บ้าน (อสม.) ในพื้นที่ร่วมคัดกรอง ตรวจวัดไข้ จัดจุดปฐมพยาบาลดูแลรักษาเบื้องต้น จัดที่ล้างมือ หรือบริการแอลกอฮอล์เจล รวมทั้งสำรองหน้ากากผ้า/หน้ากากอนามัยไว้บริการผู้มาร่วมกิจกรรม หากมีการจัดโรงทาน ผู้ประกอบอาหารต้องสวมหมวกคลุมผม ผ้ากันเปื้อน หน้ากาก และถุงมือ สำหรับผู้ร่วมงาน ต้องสวมหน้ากากผ้า/หน้ากากอนามัย ตลอดที่ร่วมกิจกรรม รักษาระยะห่าง ก่อนหยิบจับอาหารควรล้างมือให้สะอาด เมื่อกลับถึงบ้านให้รีบอาบน้ำเปลี่ยนเสื้อผ้าทันที
นายแพทย์อรรถพลกล่าวว่า กรมอนามัยได้ร่วมกับกระทรวงวัฒนธรรมจัดทำคู่มือการจัดพิธีทางศาสนาและการจัดกิจกรรมทางประเพณี เผยแพร่ แจกจ่าย ประชาสัมพันธ์ไปแล้ว เพื่อเป็นแนวทางสำหรับพระภิกษุสงฆ์ นักบวช พราหมณ์ บาทหลวง และประชาชน แบบวิถีชีวิตใหม่ เพื่อป้องกันการระบาดของโรคติดเชื้อไวรัสโคโรนา 2019 โดยกำหนดมาตรการสำหรับศาสนสถาน/ สถานที่จัดงาน, ผู้ประกอบพิธี/ ผู้นำปฏิบัติพิธี/ ผู้เข้าร่วมพิธีหรือร่วมกิจกรรม, การเตรียมอุปกรณ์สิ่งของเครื่องใช้ประกอบพิธี โดยมีแนวทางปฏิบัติศาสนสถานคือ คัดกรอง ตรวจวัดอุณหภูมิและลงชื่อผู้เข้าร่วมพิธี ย้ำว่าหากวัดแล้วอุณหภูมิสูงกว่า 37.5 องศาเซลเซียส ให้นั่งพักและวัดซ้ำ หากไข้ยังไม่ลดลง งดเข้าร่วมกิจกรรม, กำหนดจำนวนผู้เข้าร่วม, จัดอุปกรณ์ป้องกันตนเองเจ้าหน้าที่ และเตรียมเจลแอลกอฮอล์ล้างมือ จัดที่นั่งเว้นระยะห่าง โดยผู้เข้าร่วมพิธี ต้องลงชื่อเข้าร่วม ลงทะเบียนในแพลตฟอร์ม “ไทยชนะ” เพื่อสะดวกในการติดตามหากพบมีความเสี่ยง สวมหน้ากากตลอดเวลา และอาบน้ำ/ เปลี่ยนเสื้อผ้าทันทีที่กลับถึงที่พัก
ขอความร่วมมือประชาชน หากเจ็บป่วย มีอาการไอ จาม เป็นหวัด มีไข้ ควรพักผ่อนอยู่บ้าน งดร่วมงานบุญ และงานประเพณีต่าง ๆ เพื่อป้องกันการแพร่เชื้อสู่ผู้อื่น รวมถึงลดความเสี่ยงที่จะทำให้เกิดการแพร่ระบาดระลอก 2
******************************************** 2 ตุลาคม 2563
********************************************
วันศุกร์ที่ 2 ตุลาคม 2563
จับกัง1 ห่วงใย สั่ง กสร.รุดช่วยเหลือลูกจ้าง “ดาราเทวี” ทวงถามเงินค้างจ่ายเพิ่มเติม  เผยออกคำสั่งให้จ่ายค่าจ้างให้กับลูกจ้างไปแล้วกว่า 2 ล้านบาท
รมว.แรงงาน ห่วงใยลูกจ้าง "ดาราเทวี" สั่งกรมสวัสดิการและคุ้มครองแรงงานเร่งให้ความช่วยเหลือรับคำร้องลูกจ้างกรณีนายจ้างค้างจ่ายเงินช่วงหยุดกิจการชั่วคราวเดือนกันยายน เป็นเงินกว่า 5 แสนบาท พร้อมเผยพนักงานตรวจแรงงานเคยสั่งนายจ้างจ่ายค่าจ้างกว่า 2 ล้านบาท
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยถึง กรณีที่ลูกจ้างบริษัท โรงแรมดาราเทวี จำกัด ได้รวมตัวที่ศาลากลางจังหวัดเชียงใหม่ เพื่อยื่นหนังสือถึงผู้ว่าราชการจังหวัดเชียงใหม่ ในฐานะนายทะเบียนโรงแรมตาม พ.ร.บ.โรงแรม พ.ศ. 2547 ให้พิจารณาสั่งปิดโรงแรมเนื่องจากใบอนุญาตประกอบธุรกิจโรงแรมของบริษัทฯ หมดอายุ เพื่อจะได้ใช้สิทธิตามกฎหมายคุ้มครองแรงงานว่า นายสุชาติ ชมกลิ่น รัฐมนตรีว่าการกระทรวงแรงงาน มีความห่วงใยในเรื่องดังกล่าว ได้สั่งการให้ กสร. ดำเนินการช่วยเหลือโดยเร็ว ทั้งนี้ ได้มอบหมายให้ให้พนักงานตรวจแรงงานสำนักงานสวัสดิการและคุ้มครองแรงงานจังหวัดเชียงใหม่เข้าไปดำเนินการช่วยเหลือลูกจ้างกลุ่มนี้ตามอำนาจหน้าที่แล้ว โดยได้ดำเนินการรับคำร้องจากลูกจ้าง จำนวน 60 คน กรณีนายจ้างค้างจ่ายเงินไม่น้อยกว่าร้อยละ 75 ให้กับลูกจ้างในช่วงเดือนกันยายน 2563 ที่นายจ้างได้ใช้สิทธิหยุดกิจการชั่วคราว ตามมาตรา 75 ของพ.ร.บ.คุ้มครองแรงงาน รวมเป็นเงิน 579,960.84 บาท
นายอภิญญา กล่าวต่อว่า กสร.ได้ดำเนินการให้ความช่วยเหลือลูกจ้าง บริษัท โรงแรมดาราเทวี จำกัด
มาอย่างต่อเนื่อง โดยในช่วงเดือนเดือนพฤษภาคม 2563 พนักงานตรวจแรงงานได้รับคำร้องจากลูกจ้าง จำนวน 110 คน กรณีนายจ้างค้างจ่ายค่าจ้าง และได้มีคำสั่งให้นายจ้างจ่ายค่าจ้างให้กับลูกจ้าง เป็นเงิน 2,025,054.01 บาท ซึ่งนายจ้างได้นำคดีขึ้นสู่ศาลและสามารถตกลงกับลูกจ้างได้ และเมื่อวันที่ 21 กันยายน ที่ผ่านมาลูกจ้างของบริษัทฯ จำนวน 65 คน ได้มายื่นคำร้องกับพนักงานตรวจแรงงานให้บริษัทฯ จ่ายเงินค้างจ่ายในช่วงเดือนสิงหาคม 2563 ที่นายจ้างหยุดกิจการชั่วคราว เป็นเงินรวม 620,658 บาท ซึ่งขณะนี้อยู่ระหว่างดำเนินการพิจารณาวินิจฉัยของเจ้าหน้าที่ ทั้งนี้ได้สั่งการให้พนักงานตรวจแรงงานเร่งดำเนินการวินิจฉัยคำร้องทั้ง 2 กรณี ภายใน 30 วัน เพื่อให้ลูกจ้างได้รับสิทธิประโยชน์ตามกฎหมายโดยเร็ว
วันศุกร์ที่ 2 ตุลาคม 2563
รมว.วธ. เป็นประธานในพิธีบำเพ็ญกุศลเนื่องในวันคล้ายวันสถาปนากระทรวงวัฒนธรรม ครบรอบ ๑๘ ปี
รมว.วธ. เป็นประธานในพิธีบำเพ็ญกุศลเนื่องในวันคล้ายวันสถาปนากระทรวงวัฒนธรรม ครบรอบ ๑๘ ปี
วันที่ ๒ ตุลาคม ๒๕๖๓ เวลา ๐๙.๐๙ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานในพิธีบำเพ็ญกุศลเนื่องในวันคล้ายวันสถาปนากระทรวงวัฒนธรรม ครบรอบ ๑๘ ปี โดยมี นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม ผู้บริหาร วัฒนธรรมจังหวัด เครือข่ายวัฒนธรรม หน่วยงานภาครัฐ และภาคเอกชน เข้าร่วมงานและร่วมแสดงความยินดี ณ กระทรวงวัฒนธรรม ถนนเทียมร่วมมิตร กรุงเทพฯ
ทั้งนี้ กระทรวงวัฒนธรรม ก่อตั้งขึ้นเมื่อวันที่ ๓ ตุลาคม ๒๕๔๕ โดยได้น้อมนำพระปฐมบรมราชโองการในพระบาทสมเด็จพระวชิรเกล้าเจ้าอยู่หัว เรื่องการสืบสาน รักษา และต่อยอดมาเป็นแนวทางดำเนินงานวัฒนธรรม ภายใต้กรอบยุทธศาสตร์ชาติ ระยะ ๒๐ ปี โดยยึดหลักธรรมาภิบาล บูรณาการความร่วมมือกับทุกภาคส่วน ภาครัฐ ภาคเอกชน และภาคประชาชน ขับเคลื่อนภารกิจด้านศาสนา ศิลปะ และวัฒนธรรม ให้เกิดประโยชน์สูงสุดต่อชุมชน และประเทศชาติ
วันศุกร์ที่ 2 ตุลาคม 2563
รมว.พม. อาสาช่วยลดขั้นตอนระบบราชการ เร่งแก้ปัญหาประชาชนในพื้นที่เร็วขึ้น
รมว.พม. อาสาช่วยลดขั้นตอนระบบราชการ เร่งแก้ปัญหาประชาชนในพื้นที่เร็วขึ้น
วันที่ 1 ต.ค. 63 เวลา 14.00 น. นายจุติ ไกรฤกษ์ รัฐมนตรีว่าการกระทรวงพัฒนาสังคมและความมั่นคงของมนุษย์ (รมว.พม.) มอบนโยบายและแนวทางการขับเคลื่อนไทยไปด้วยกันในพื้นที่จังหวัดพิษณุโลก ในการประชุมคณะกรรมการอำนวยการขับเคลื่อนงานนโยบายสำคัญและการแก้ไขปัญหาภาคการเกษตร (Chief of Operation) ระดับจังหวัดของจังหวัดพิษณุโลก ครั้งที่ 1/2564 ณ ห้องประชุมสำนักงานเกษตรจังหวัดพิษณุโลก อำเภอวังทอง จังหวัดพิษณุโลก โดยมีหัวหน้าหน่วยงานสังกัดกระทรวงเกษตรและสหกรณ์ จำนวนกว่า 40 หน่วยงาน เข้าร่วมประชุม
นายจุติ กล่าวว่า สิ่งที่เป็นปัญหาและอุปสรรค์ของหน่วยงานและต้องแก้ไขในระดับนโยบาย นั้น จำเป็นต้องแก้ไขด้วยการการบูรณาการร่วมกัน โดยตนขออาสาเข้ามาช่วยเพื่อทำให้ลดขั้นตอนในการทำงาน และการแก้ปัญหาจะได้มีผลสำเร็จเร็วขึ้นเพื่อพี่น้องประชาชนเป็นสำคัญ โดยจะขอความร่วมมือกับผู้ว่าราชการจังหวัด ร่วมกับส่วนราชการที่เกี่ยวข้องและกระทรวงเกษตรและสหกรณ์ ทั้งนี้ นายกรัฐมนตรีได้มีนโยบายการขับเคลื่อนประเทศไทยไปด้วยกัน โดยมุ่งเน้นการแก้ไขปัญหาเร่งด่วนของประชาชน ด้วยการบูรณาการทำงานร่วมกันระหว่างหน่วยงานราชการ ซึ่งบางครั้ง ปัญหาไม่สามารถแก้ไขในระดับจังหวัดได้จำเป็นต้องรอเสนอเข้าคณะรัฐมนตรี นายกรัฐมนตรีจึงได้ส่งรัฐมนตรีมาช่วยกันดูแลทั้ง 77 จังหวัด สำหรับตนจะเข้ามาช่วยดูแลอีกทางหนึ่งเพื่อลดขั้นตอนของปัญหาระบบราชการ ทำให้สามารถแก้ไขปัญหาต่างๆ ได้อย่างรวดเร็วและมีประสิทธิภาพมากยิ่งขึ้น อีกทั้งการทำความเข้าใจของข้อสั่งการของคณะรัฐมนตรีที่จะมีผลต่อหน่วยงานราชการและประโยชน์ต่อประชาชนในพื้นที่อย่างเป็นรูปธรรมมากยิ่งขึ้น
วันศุกร์ที่ 2 ตุลาคม 2563
จับกัง1 แจงยิบลูกจ้างแห่ลาออกบ.มิตซูบิชิฯ เหตุได้ค่าตอบแทนสูง ในโครงการสมัครใจ
รมว.แรงงาน ยันเศรษฐกิจไทย ไม่ได้ตกต่ำจนโรงงานแห่เลิกจ้าง เผย บ.มิตซูบิชิฯ ชลบุรี เปิดโครงการเออร์ลี่รีไทร์ ให้ค่าตอบแทนสูงถึง 16-37 เดือน ทำลูกจ้างตบเท้าเข้าโครงการ ชี้คนอยากได้เงินก้อน หรือ อาจจะมีแผนทำธุรกิจส่วนตัว รวมทั้งอาจจะกลับไปทำเกษตรที่บ้าน
วันที่ 2 ต.ค. นายสุชาติ ชมกลิ่น รมว.แรงงาน กล่าวถึงกรณีที่มีข่าวพนักงานบริษัท มิตซูบิชิ เอลเลเวเตอร์ เอเชีย จำกัด จ.ชลบุรี กอดคอกันอำลา เนื่องจากถูกเลิกจ้างว่า ท่านนายกรัฐมนตรี พล.อ.ประยุทธ์ จันทร์โอชา มีความเป็นห่วงลูกจ้างของบริษัท มิตซูบิชิฯ ที่ได้รับผลกระทบจากการถูกเลิกจ้างในครั้งนี้ จึงกำชับให้กระทรวงแรงงานเข้าไปตรวจสอบข้อเท็จจริง ซึ่งจากการตรวจสอบพบว่า ไม่ได้เป็นการเลิกจ้างปิดกิจการ แต่เป็นโครงการให้ลูกจ้างสมัครใจลาออก โดยมีผลตอบแทนเป็นเงินชดเชยที่สูงกว่ากฎหมายกำหนด คือ 16-37 เดือน ทำให้ลูกจ้างสนใจสมัครเข้าโครงการจำนวนมากถึง 970 คนเกินยอดที่ตั้งเป้าไว้แค่ 686 คน โดยส่วนใหญ่ต้องการนำเงินก้อนไปเปลี่ยนแผนชีวิต หรือไปประกอบอาชีพด้านอื่นแทน จึงไม่อยากให้คนที่ได้รับทราบข่าวสารที่ไม่ถูกต้อง และคนไม่ทราบข้อมูลที่เป็นจริงจะตกใจว่าเศรษฐกิจไทยตกต่ำจนมีการเลิกจ้างงานจำนวนมาก ซึ่งข้อเท็จจริงไม่ได้เป็นอย่างนั้น
นายสุชาติ กล่าวว่า รายละเอียดและที่มาที่บริษัทมิตซูบิชิ เอลเลเวเตอร์ เอเชีย จำกัด ต้องเปิดโครงการให้ลูกจ้างสมัครใจลาออก มีดังนั้น บริษัทฯมีลูกจ้างจำนวน 2,400 คน มีการปรับลดจำนวนลูกจ้างเนื่องจากมีคำสั่งซื้อลดลงจากผลกระทบการแพร่ระบาดของโรคติดเชื้อไวรัสโควิด-19 โดยมีประกาศโครงการให้ลูกจ้างสมัครใจลาออก มีการจ่ายเงินช่วยเหลือพิเศษเท่ากับค่าชดเชยตามกฎหมายและยังมีเงินเพิ่มพิเศษมากกว่ากฎหมายกำหนด โดยต่ำสุดที่ได้รับคนละ 16 เดือน สูงสุดได้รับคนละ 37 เดือน มีผลตั้งแต่วันที่ 1 ต.ค.2563 จุดนี้จึงทำให้มีลูกจ้างสนใจสมัครเข้าร่วมโครงการจำนวน 970 คน ซึ่งเกินกว่าเป้าหมายที่บริษัทอนุมัติ ให้สมัครใจลาออกจำนวน 686 คน ซึ่งบริษัทได้จ่ายเงินค่าช่วยเหลือพิเศษและเงินเพิ่มพิเศษให้กับลูกจ้างแล้วจำนวนประมาณ 560 ล้านบาท
“เหตุการณ์ดังกล่าวสะท้อนว่า ทางบริษัทฯยังมีศักยภาพในการจ้างงานได้อีก เพียงแต่เสนอผลตอบแทนเป็นค่าชดเชยที่สูง จึงทำให้ลูกจ้างสนใจที่จะได้รับเงินก้อน ไม่ได้กลัวตกงาน และไม่ได้หมายความว่าเศรษฐกิจไทยมีปัญหาจนมีการเลิกจ้างจำนวนมาก ทั้งนี้ที่ผ่านมากระทรวงแรงงานได้จัดงาน JOB EXPO โดยรวบรวมงานกว่าล้านตำแหน่งมาให้กับนักศึกษาจบใหม่ และผู้ไม่มีงานทำได้สมัครเข้าทำงาน ซึ่งได้รับความสนใจเป็นอย่างมาก โดยกระทรวงแรงงานไม่เคยทอดทิ้งแรงงานที่ได้รับความเดือดร้อน” รมว.แรงงาน กล่าว
วันศุกร์ที่ 2 ตุลาคม 2563
กระทรวงดิจิทัลฯ เร่งระดมทุกหน่วยงานในสังกัด จัดทำข้อมูลเปิดภาครัฐ (Open Data) บูรณาการข้อมูลเน้นความสะดวกผู้ใช้งาน
กระทรวงดิจิทัลฯ เร่งระดมทุกหน่วยงานในสังกัด จัดทำข้อมูลเปิดภาครัฐ (Open Data) บูรณาการข้อมูลเน้นความสะดวกผู้ใช้งาน
เมื่อวันที่ 1 ตุลาคม 2563 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม เป็นประธานการประชุมเพื่อพิจารณาอนุมัติการจัดทำข้อมูลเปิดภาครัฐ ( Open Data) ของทุกหน่วยงานในสังกัดกระทรวงดิจิทัลเพื่อเศรษฐกิจและสังคม ณ ห้องประชุม MOC ชั้น 6 ศูนย์ราชการเฉลิมพระเกียรติฯ ถนนแจ้งวัฒนะ หลักสี่ กรุงเทพฯ โดยมีผู้แทนจากหน่วยงานในสังกัดกระทรวงฯ ร่วมประชุม อาทิ บริษัท กสท.โทรคมนาคม จำกัด (มหาชน) บริษัท ทีโอที จำกัด (มหาชน) เป็นต้น โดยก่อนหน้านี้ กระทรวงฯได้ร่วมพิจารณาถึงการจัดเตรียมข้อมูลเปิดภาครัฐ และร่วมพิจารณาการจัดทำข้อมูลที่จะจัดส่งหรือเชื่อมโยงเพื่อเปิดเผยยังศูนย์กลางข้อมูลเปิดภาครัฐของแต่ละหน่วยงาน ซึ่งข้อมูลเปิดภาครัฐ คือ “ข้อมูลที่หน่วยงานของรัฐต้องเปิดเผยต่อสาธารณะตามกฎหมายว่าด้วยข้อมูลข่าวสารของราชการในรูปแบบข้อมูลดิจิทัลที่สามารถเข้าถึงและใช้ได้อย่างเสรี ไม่จำกัดแพลตฟอร์ม ไม่เสียค่าใช้จ่าย เผยแพร่ ทำซ้ำ หรือใช้ประโยชน์ได้โดยไม่จำกัดวัตถุประสงค์” หรือสรุปได้ว่า คือ ข้อมูลภาครัฐที่ผ่านกระบวนการจัดลำดับชั้นความลับของข้อมูลแล้วว่าเป็น “ข้อมูลสาธารณะ” ผู้ใช้งานสามารถนำข้อมูลเหล่านี้ไปใช้งาน วิเคราะห์ หรือดัดแปลงได้ตามความต้องการ
*************
วันศุกร์ที่ 2 ตุลาคม 2563
​พลเอก ประวิตรฯ  รองนายกรัฐมนตรี ผลักดันร่างพ.ร.บ. กิจการอวกาศ สร้างประโยชน์แก่เศรษฐกิจ สังคม และความมั่นคงของประเทศอย่างยั่งยืน
​พลเอก ประวิตรฯ  รองนายกรัฐมนตรี ผลักดันร่างพ.ร.บ. กิจการอวกาศ สร้างประโยชน์แก่เศรษฐกิจ สังคม และความมั่นคงของประเทศอย่างยั่งยืน
วันนี้ (2 ต.ค. 63) เวลา 10.00 น. ณ ห้องประชุม 301 ตึกบัญชาการ 1 ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานในการประชุมคณะกรรมการนโยบายอวกาศแห่งชาติ ครั้งที่ 4/2563 โดยมีนายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคมเข้าร่วมด้วย
รองนายกรัฐมนตรี ได้แจ้งที่ประชุมว่า ไทยได้รับการจัดอันดับความสามารถในการแข่งขันด้านดิจิทัลของเขตเศรษฐกิจทั่วโลก ประจำปี 2563 อยู่ที่ลำดับที่ 39 จาก 63 ประเทศ สูงขึ้นกว่าเดิม 1 ลำดับ จากการประกาศผลของสถาบันการจัดการนานาชาติ (International Institute for Management Development: IMD) สะท้อนความสำเร็จในการพัฒนาด้านดิจิทัลของประเทศไทย ที่พร้อมผลักดันนโยบายและขับเคลื่อนการดำเนินงานให้เป็นรูปธรรมเพื่อยกระดับความสามารถในการแข่งขันด้านดิจิทัลของประเทศให้ดียิ่งขึ้น
โดยที่ประชุมได้รับทราบผลการประชุมคณะอนุกรรมการเพื่อจัดทำนโยบายและแผนการดำเนินการเฝ้าระวังและบริหารจัดการการจราจรทางอวกาศ (Space Situational Awareness and Space Traffic Management) ครั้งที่ 1/2563 และได้พิจารณา (ร่าง) พระราชบัญญัติกิจการอวกาศ พ.ศ. .... เพื่อให้ไทยสามารถก้าวสู่ยุคใหม่ของกิจการอวกาศ หรือ New Space Economy โดยมีการปรับปรุงแก้ไข 9 ประเด็น ได้แก่ 1. เพิ่มการพัฒนากิจการอวกาศเชิงพาณิชย์และความมั่นคงปลอดภัย 2. เพิ่มรายละเอียดการอนุญาต/การให้ใบอนุญาตในการดำเนินกิจการอวกาศและโครงสร้างพื้นฐานอวกาศให้ครอบคลุมยิ่งขึ้น 3. เพิ่มคำนิยามโครงสร้างพื้นฐานกิจการอวกาศและประเภทของดาวเทียมให้รวมถึงสิ่งที่อยู่ในอวกาศและภาคพื้นดิน 4. เพิ่มลักษณะประเภทอุตสาหกรรมดาวเทียม 5. เพิ่มวิธีการกำกับดูแล แบ่งปันข้อมูล การเรียกดูข้อมูล และสิทธิประโยชน์ของผู้ที่เกี่ยวข้องกับกิจการอวกาศ 6. เพิ่มรายละเอียดการดำเนินการเกี่ยวกับด้านวัตถุอวกาศ ได้แก่การค้นหาและการส่งคืน หรือยึดไว้ให้อยู่ในอำนาจของผู้แทนของรัฐ เพื่อให้สอดคล้องกับหลักสากลตามพันธกรณีระหว่างประเทศ 7. เพิ่มความรู้ด้านการศึกษา เป้าหมาย และแนวทางในการกำหนดนโยบายของกิจการอวกาศ 8. เพิ่มรายละเอียดอำนาจหน้าที่ของกิจกรรมคณะกรรมการนโยบายอวกาศแห่งชาติ ให้มีอำนาจในการออกระเบียบ หลักเกณฑ์ในประเด็นที่มีนัยสำคัญ เพื่อให้เกิดการดำเนินการต่อไปในทางปฏิบัติที่ชัดเจน และ 9. เพิ่มอำนาจหน้าที่ของสำนักงานกำกับดูแลกิจการอวกาศแห่งชาติ ให้เป็นหน่วยงานที่สามารถให้ทุนสนับสนุน และดำเนินกิจการอวกาศได้
นอกจากนี้ รองนายกรัฐมนตรีได้เน้นย้ำการดำเนินงานด้านกิจการอวกาศของประเทศ ขอให้หน่วยงานที่เกี่ยวข้องร่วมกันบูรณาการการทำงานโดยคำนึงถึงเป้าหมายที่ได้กำหนดในนโยบายรัฐบาล นโยบายและแผนระดับชาติว่าด้วยการพัฒนาดิจิทัลเพื่อเศรษฐกิจและสังคม เพื่อให้เกิดผลสัมฤทธิ์ และไม่ให้เกิดผลกระทบทั้งด้านเศรษฐกิจ สังคม ความมั่นคง สิ่งแวดล้อม ประชาชนผู้ใช้บริการ และเพื่อประโยชน์ของสาธารณะต่อไป
------------------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 2 ตุลาคม 2563
รองปลัดฯ ภานุวัฒน์ เป็นประธานการประชุมรายงานความคืบหน้าการดำเนินโครงการ ELV PROJECT (ครั้งที่ 4)
นายภานุวัฒน์ ตริยางกูรศรี รองปลัดกระทรวงอุตสาหกรรม เป็นประธานการประชุมรายงานความคืบหน้าการดำเนินโครงการ ELV PROJECT (ครั้งที่ 4) ณ ห้องประชุม อก. 1 ชั้น 2 อาคารสำนักงานปลัดกระทรวงอุตสาหกรรม
วันนี้ (1 ตุลาคม 2563) นายภานุวัฒน์ ตริยางกูรศรี รองปลัดกระทรวงอุตสาหกรรม เป็นประธานการประชุมรายงานความคืบหน้าการดำเนินโครงการ ELV PROJECT (ครั้งที่ 4) โดยมี นายพฤกษ์ ศิโรรัตนเศรษฐ์ ผู้อำนวยการกลุ่มจัดการกากอุตสาหกรรม 4 กรมโรงงานอุตสาหกรรม นายพิรัฐพล ตนานนท์ ผู้อำนวยการสำนักงานนิคมอุตสาหกรรมปิ่นทอง Mr. Fujigaki Satoshi ผู้อำนวยการแผนกสิ่งแวดล้อม Ms. Yurugi Yoshiko ผู้อำนวยการประจำภูมิภาคเอเชีย และเจ้าหน้าที่องค์การพัฒนาพลังงานใหม่และเทคโนโลยีอุตสาหกรรม ประเทศญี่ปุ่น (NEDO) พร้อมทั้งผู้บริหารจากกลุ่มบริษัท โตโยต้าฯ เข้าร่วมการประชุม ณ ห้องประชุม อก. 1 ชั้น 2 อาคารสำนักงานปลัดกระทรวงอุตสาหกรรม
สำหรับการประชุมรายงานความคืบหน้าการดำเนินโครงการ (ครั้งที่ 4) ที่ประชุมได้รายงานความคืบหน้าของโครงการ ซึ่งอยู่ระหว่างการจัดทำคู่มือขั้นตอนการถอดแยกชิ้นส่วนรถยนต์ที่คำนึงถึงความปลอดภัยและเป็นมิตรต่อสิ่งแวดล้อมฉบับสมบูรณ์
เพื่อใช้เป็นแนวทางในการจัดการซากรถยนต์ภายในประเทศต่อไปในอนาคต
วันศุกร์ที่ 2 ตุลาคม 2563
นายกรัฐมนตรีเป็นประธานประชุมบอร์ด สสว. ไฟเขียวงบประมาณ 1,113 ล้านบาท
นายกรัฐมนตรีเป็นประธานประชุมบอร์ด สสว. ไฟเขียวงบประมาณ 1,113 ล้านบาท
วันนี้ (2 ตุลาคม 2563) เวลา 13.30 น. ณ ตึกภักดีบดินทร์ ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการส่งเสริมวิสาหกิจขนาดกลางและขนาดย่อม โดยมีนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม และผู้ที่เกี่ยวข้องเข้าร่วมการประชุม นายอนุชา บูรพชัยศรี โฆษกประจำสำนักนายกรัฐมนตรี ได้สรุปสาระสำคัญของการประชุมดังนี้
บอร์ด สสว. ได้เห็นชอบการจัดสรรเงินกองทุนส่งเสริมวิสาหกิจขนาดกลางและขนาดย่อม งบประมาณปี 2564 ตามร่างพระราชบัญญัติงบประมาณรายจ่ายประจำปีงบประมาณ พ.ศ. 2564 วงเงินงบประมาณ 1113.0944 ล้านบาท สำหรับดำเนินการ 7 กิจกรรมตามแผนการดำเนินงานของสำนักงานส่งเสริมวิสาหกิจขนาดกลางและขนาดย่อม (สสว.) ประกอบด้วย
1. ส่งเสริมและพัฒนาผู้ประกอบการใหม่ 2. พัฒนาวิสาหกิจรายย่อยให้ประกอบธุรกิจอย่างมืออาชีพ (Micro) 3. พัฒนาวิสาหกิจขนาดย่อมให้ก้าวสู่ธุรกิจสมัยใหม่ (Small) 4. สนับสนุนให้บริการคำปรึกษา องค์ความรู้และข้อมูลสำหรับการประกอบธุรกิจของ MSME 5. จัดทำแผน พัฒนาฐานข้อมูลและสนับสนุนการดำเนินงานตามแผนการส่งเสริม SME 6. ยกระดับการพัฒนาระบบข้อมูล SME และ 7. พัฒนาระบบการส่งเสริม SME
ทั้งนี้ แผนการดำเนินงานในปีงบประมาณ พ.ศ. 2564 ที่สำคัญของ สสว. มีเป้าหมาย ให้วิสาหกิจขนาดกลางและขนาดย่อมและผู้ประกอบการชุมชนได้รับการยกระดับเพื่อเพิ่มขีดความสามารถในการแข่งขัน จำนวน 216,562 ราย และมีตัวชี้วัดคือ วิสาหกิจขนาดกลางและขนาดย่อมและผู้ประกอบการชุมชนที่ได้รับการพัฒนา สามารถสร้างมูลค่าทางเศรษฐกิจได้ไม่น้อยกว่า 3,887.9100 ล้านบาท
นอกจากนี้ ที่ประชุมรับทราบรายงานสถานการณ์วิสาหกิจขนาดกลางและขนาดย่อม ปี 2563 และรับทราบเรื่องการเป็นเจ้าภาพการจัดประชุมรัฐมนตรีเอเปควิสาหกิจขนาดกลางและขนาดย่อม (APEC SME Ministerial Meeting) ครั้งที่ 28 และการประชุมที่เกี่ยวข้อง ระหว่างวันที่ 4-9 กันยายน พ.ศ. 2565 โดยจะกำหนดสถานที่จัดงานในลำดับต่อไป ซึ่งการประชุมรัฐมนตรีเอเปควิสาหกิจขนาดกลางและขนาดย่อม เป็นการประชุมระดับนโยบายด้านการพัฒนาวิสาหกิจขนาดกลางและขนาดย่อมของกลุ่มความร่วมมือทางเศรษฐกิจของภูมิภาคเอเชีย-แปซิฟิก (เอเปค)
----------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 2 ตุลาคม 2563
สำนักงานปลัดกระทรวงยุติธรรม รับรางวัลเลิศรัฐ ประจำปี พ.ศ. ๒๕๖๓ ในด้านบริการภาครัฐ ประเภทพัฒนาการบริการ และในด้านการบริหารราชการแบบมีส่วนร่วม ประเภท รางวัลเปิดใจใกล้ชิดประชาชน (Open
สำนักงานปลัดกระทรวงยุติธรรม รับรางวัลเลิศรัฐ ประจำปี พ.ศ. ๒๕๖๓ ในด้านบริการภาครัฐ ประเภทพัฒนาการบริการ และในด้านการบริหารราชการแบบมีส่วนร่วม ประเภท รางวัลเปิดใจใกล้ชิดประชาชน (Open Governance)
ในวันศุกร์ที่ ๒ ตุลาคม ๒๕๖๓ เวลา ๑๐.๓๐ น.
ณ ห้องรับรองกระทรวงยุติธรรม ชั้น ๒ อาคารราชบุรีดิเรกฤทธิ์
ศูนย์ราชการเฉลิมพระเกียรติฯ กรุงเทพมหานคร
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม
เป็นประธานการประชุมถอดบทเรียนพัฒนางานสู่รางวัลแห่งความเป็นเลิศ
เพื่อแลกเปลี่ยนประสบการณ์พัฒนางาน และผลักดันการดำเนินงาน
สู่องค์กรแห่งความเป็นเลิศ ประจำปี พ.ศ. ๒๕๖๔
ในโอกาสที่สำนักงานปลัดกระทรวงยุติธรรม ได้รับรางวัลเลิศรัฐ ประจำปี พ.ศ. ๒๕๖๓
จาก สำนักงาน ก.พ.ร. จำนวน ๒ รางวัล ประกอบด้วย
๑) รางวัลบริการภาครัฐ ประเภทพัฒนาการบริการ
ชื่อผลงาน "Justice Care ยุติธรรมใส่ใจ" อยู่ในระดับดี
ซึ่งเป็นรางวัลอันทรงเกียรติที่มอบให้กับหน่วยงานของรัฐ
ที่มีผลการพัฒนาคุณภาพการให้บริการเพื่อประชาชน ได้รับบริการที่สะดวก
รวดเร็ว โปร่งใส เป็นธรรม และเป็นที่พึงพอใจ
และ ๒) รางวัลการบริหารราชการแบบมีส่วนร่วม
ประเภท รางวัลเปิดใจใกล้ชิดประชาชน (Open Governance) อยู่ในระดับดี
ซึ่งเป็นรางวัลที่มอบให้กับหน่วยงานของรัฐเพื่อสร้างแรงจูงใจและขวัญกำลังใจ
ในการเปิดระบบราชการให้ประชาชน
และภาคส่วนอื่นๆ ที่เกี่ยวข้อง เข้ามามีส่วนร่วมตั้งแต่การให้ข้อมูลข่าวสาร (Inform)
การรับฟังความคิดเห็น (Consult) การเข้ามาเกี่ยวข้อง (Involve) ไปจนถึง
การสร้างความร่วมมือ (collaboration)
สำหรับ "รางวัลเลิศรัฐ" เป็นรางวัลแห่งเกียรติยศที่สำนักงานคณะกรรมการพัฒนาระบบราชการ
มอบให้กับหน่วยงานของรัฐที่มีความมุ่งมั่น ตั้งใจในการพัฒนาประสิทธิภาพ การบริหารราชการ
บนพื้นฐานความรับผิดชอบ และการมีส่วนร่วมของประชาชน เพื่อตอบสนองความต้องการ
ของประชาชนได้อย่างแท้จริง
****************************************
วันศุกร์ที่ 2 ตุลาคม 2563
ปลัดฯ กอบชัยร่วมงาน “วันคล้ายวันสถาปนากรมอุตสาหกรรมพื้นฐานและการเหมืองแร่ ครบรอบ 18 ปี”
นายกอบชัย สังสิทธิสวัสดิ์ ปลัดกระทรวงอุตสาหกรรม พร้อมคณะผู้บริหารกระทรวงอุตสาหกรรม ร่วมงาน “วันคล้ายวันสถาปนากรมอุตสาหกรรมพื้นฐานและการเหมืองแร่ ครบรอบ 18 ปี” ณ บริเวณห้องโถง ชั้น 1 อาคารกรมอุตสาหกรรมพื้นฐานและการเหมืองแร่
วันนี้ (2 ตุลาคม 2563) เวลา 09.00 น. นายกอบชัย สังสิทธิสวัสดิ์ ปลัดกระทรวงอุตสาหกรรม พร้อมคณะผู้บริหารกระทรวงอุตสาหกรรม ร่วมงาน “วันคล้ายวันสถาปนากรมอุตสาหกรรมพื้นฐานและการเหมืองแร่ ครบรอบ 18 ปี” และร่วมพิธีทางศาสนา โดยมี นายวิษณุ ทับเที่ยง อธิบดีกรมอุตสาหกรรมพื้นฐานและการเหมืองแร่ เป็นผู้แทนรับมอบ ณ บริเวณห้องโถง ชั้น 1 อาคารกรมอุตสาหกรรมพื้นฐานและการเหมืองแร่
วันศุกร์ที่ 2 ตุลาคม 2563
บีโอไอรับรางวัลศูนย์ราชการสะดวก
บีโอไอรับรางวัลศูนย์ราชการสะดวก
บีโอไอรับรางวัลศูนย์ราชการสะดวก
นายวรกาญจน์ โกศลพิศิษฐ์กุล ผู้อำนวยการศูนย์บริการลงทุน สำนักงานคณะกรรมการส่งเสริมการลงทุน (บีโอไอ) (ที่ 2 จากซ้ายแถวหน้า) เป็นผู้แทนรับมอบโล่และตราสัญลักษณ์รับรองมาตรฐานการให้บริการ “ศูนย์ราชการสะดวก (GECC)” ระดับสีฟ้า จากสำนักงานคณะกรรมการพัฒนาระบบราชการ (ก.พ.ร.) โดยเป็นรางวัลสำหรับการให้บริการนักลงทุนในส่วนการอนุญาตผู้ชำนาญการต่างประเทศ ซึ่งเป็นผู้ชำนาญการที่ปฏิบัติงานในโครงการที่ได้รับการส่งเสริมการลงทุนจากบีโอไอ ณ โรงแรมรามาการ์เด้นส์ กรุงเทพมหานคร
วันศุกร์ที่ 2 ตุลาคม 2563
นายกรัฐมนตรีลงนามแสดงความเสียใจเนื่องจากเจ้าผู้ครองรัฐคูเวตเสด็จสวรรคต
นายกรัฐมนตรีลงนามแสดงความเสียใจเนื่องจากเจ้าผู้ครองรัฐคูเวตเสด็จสวรรคต
วันนี้ (2 ตุลาคม 2563) เวลา 11.00 น. ณ สถานเอกอัครราชทูตคูเวตประจำประเทศไทย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เดินทางไปลงนามแสดงความเสียใจ กรณี His Highness Sheikh Sabah Al-Ahmad Al-Jaber Al-Sabah เจ้าผู้ครองรัฐคูเวตเสด็จสวรรคต
โดยภายหลังการลงนามนายกรัฐมนตรีได้หารือกับ นายมุฮัมมัด ฮุซัยน์ เอ็ม เอ อัลฟัยลากาวี (Mr. Mohammad Husain Alfailakawi) เอกอัครราชทูตรัฐคูเวตประจำประเทศไทย นายกรัฐมนตรีแสดงความเสียใจกับประเทศและประชาชนคูเวตต่อการสูญเสียนี้ และขอถวายพระพรแด่ เชค นาวาฟ อัลอะห์มัด อัลญาบิร อัศเศาะบาฮ์ (His Highness Sheikh Nawaf Al-Ahmad Al-Jaber Al-Sabah) เจ้าผู้ครองรัฐคูเวตพระองค์ใหม่ ทั้งนี้ นายกรัฐมนตรีได้ยืนยันพร้อมกระชับความร่วมมือระหว่างไทย-คูเวตในทุกมิติ
วันศุกร์ที่ 2 ตุลาคม 2563
นรม.และ รมว.กห. แสดงความเสียใจกำลังพลที่ได้รับบาดเจ็บและเสียชีวิตจากเหตุลอบวางระเบิดใน 3 จชต.
พล.ท.คงชีพ ตันตระวาณิชย์ โฆษก กห.เปิดเผยวว่าพล.อ.ประยุทธ์ จันทร์โอชา นรม.และรมว.กห.ได้กล่าวแสดงความเสียใจกับกำลังพลและครอบครัวของทหาร ที่ได้รับบาดเจ็บและเสียชีวิต
จากเหตุลักลอบวางระเบิดของกลุ่มผู้ก่อความไม่สงบ ในพื้นที่ อ.เทพา จว.สงขลา เมื่อ 1 ต.ค.63 ที่ผ่านมา ระหว่างการปฏิบัติการสับเปลี่ยนกำลัง เพื่อทำหน้าที่ในการดูแลความปลอดภัยของประชาชนในพื้นที่ 3 จชต.
โดย นรม.และ รมว.กห. ได้กำชับ ผอ.รมน.ภาค 4 (ส่วนหน้า) ให้ช่วยเหลือดูแลการรักษาพยาบาลผู้ได้รับบาดเจ็บอย่างเต็มกำลัง และให้การสนับสนุนช่วยเหลือครอบครัวกำลังพลที่เสียชีวิตในการประกอบพิธีทางศาสนาอย่างสมเกียรติ พร้อมกันนี้ ได้สั่งการให้หน่วยงานความมั่นคงในพื้นที่ เพิ่มความระมัดระวังในการปฏิบัติงานโดยไม่ประมาท และติดตามบังคับใช้กฎหมายกับกลุ่มผู้ก่อเหตุให้ถึงที่สุด เพื่อสร้างสภาพแวดล้อมความปลอดภัยของพื้นที่ 3 จชต.ในภาพรวม ให้เกื้อกูลกับความพยายามของรัฐบาลที่กำลังพัฒนาและยกระดับรายได้และคุณภาพชีวิตของประชาชนในพื้นที่อย่างเป็นรูปธรรม
วันศุกร์ที่ 2 ตุลาคม 2563
กระทรวงยุติธรรม ขับเคลื่อนการจำหน่ายสินค้าซึ่งเป็นผลิตภัณฑ์ของผู้ต้องขัง ผ่านช่องทางออนไลน์ " E-marketplace "
กระทรวงยุติธรรม ขับเคลื่อนการจำหน่ายสินค้าซึ่งเป็นผลิตภัณฑ์ของผู้ต้องขัง ผ่านช่องทางออนไลน์ " E-marketplace "
ในวันศุกร์ที่ ๒ ตุลาคม ๒๕๖๓ เวลา ๐๙.๓๐ น. ณ ห้องประชุมกระทรวงยุติธรรม ๑ ชั้น ๙ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ กรุงเทพมหานคร
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานการประชุมคณะทำงานกำกับทิศทางและติดตามประเมินผลการดำเนินงานปรับปรุงภาพลักษณ์สินค้าและเพิ่มช่องทางในการจำหน่ายสินค้า ผลิตภัณฑ์ของผู้กระทำผิด ผ่านช่องทางออนไลน์ ครั้งที่ ๒/๒๕๖๓ ในระบบประชุมทางไกลผ่านจอภาพ (Video Conference) เพื่อพิจารณาความคืบหน้าผลการดำเนินโครงการสำรวจความเป็นไปได้ในการจัดจำหน่ายผลิตภัณฑ์ผู้ต้องขังบนเว็บสื่อกลางการจัดจำหน่ายสินค้าออนไลน์ (E-marketplace) โดยมี คณะทำงานกำกับทิศทางและติดตามประเมินผลการดำเนินงานปรับปรุงภาพลักษณ์สินค้าฯ และผู้เกี่ยวข้อง เข้าร่วมการประชุมฯ
ทั้งนี้ ที่ประชุมได้หารือในประเด็นเกี่ยวกับการบริหารการขาย อาทิ การปรับเปลี่ยนราคาสินค้า การขนส่งสินค้ามายังคลัง การเก็บข้อมูลสินค้า เป็นต้น
วันศุกร์ที่ 2 ตุลาคม 2563
ผู้ช่วยรัฐมนตรีประจำกระทรวงวัฒนธรรม กล่าวแสดงความยินดี ในงาน "ชมจันทร์ สานสัมพันธ์ ไทย-จีน" เพื่อเฉลิมฉลองเทศกาลไหว้พระจันทร์ และวันชาติสาธารณรัฐประชาชนจีน
ผู้ช่วยรัฐมนตรีประจำกระทรวงวัฒนธรรม กล่าวแสดงความยินดี ในงาน "ชมจันทร์ สานสัมพันธ์ ไทย-จีน" เพื่อเฉลิมฉลองเทศกาลไหว้พระจันทร์ และวันชาติสาธารณรัฐประชาชนจีน
วันที่ ๑ ตุลาคม ๒๕๖๓ เวลา ๑๙.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม กล่าวแสดงความยินดี ในงาน "ชมจันทร์ สานสัมพันธ์ ไทย-จีน" เพื่อเฉลิมฉลองเทศกาลไหว้พระจันทร์ และวันชาติสาธารณรัฐประชาชนจีน โดยมี Mr.Gu Hongxing (นายกู้ หงชิง) ผู้อำนวยการศูนย์วัฒนธรรมแห่งประเทศจีน ณ กรุงเทพฯ ควบตำแหน่ง ผู้อำนวยการสำนักงานการท่องเที่ยวแห่งประเทศจีน ณ กรุงเทพฯ ให้การต้อนรับ และมี นายกร ทัพพะรังสี นายกสมาคมมิตรภาพไทย-จีน นายพินิจ จารุสมบัติ ประธานสภาวัฒนธรรมไทย-จีน และส่งเสริมความสัมพันธ์ คณะทูตานุทูต ผู้แทนหน่วยงานภาครัฐ ภาคเอกชน และแขกผู้มีเกียรติ เข้าร่วมงาน ณ ศูนย์วัฒนธรรมแห่งประเทศจีน ณ กรุงเทพฯ ถนนเทียมร่วมมิตร กรุงเทพฯ
วันศุกร์ที่ 2 ตุลาคม 2563
นโยบายเร่งด่วน การเตรียมคนไทยสู่ศตรวรรษที่ 21
วันพฤหัสบดีที่ 1 ตุลาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
นโยบายเร่งด่วนการเตรียมคนไทยสู่ศตรวรรษที่ 21 ของรัฐบาล ตลอดระยะเวลา 1 ปี ที่ผ่านมา ได้สร้างนักวิจัยและนวัตกรด้านเทคโนโลยีและนวัตกรรมของประเทศ ผ่านโครงการพัฒนานโยบายกำลังคนและการอุดมศึกษา วิทยาศาสตร์วิจัยและนวัตกรรม เทคโนโลยีปัญญาประดิษฐ์ AI for Thai /พัฒนาหลักสูตรออนไลน์ของสถาบันการศึกษาต่าง ๆ เช่น จัดการเรียนรู้สะเต็มศึกษา เพื่อพัฒนาอัจฉริยภาพทางคณิตศาสตร์ครูผู้สอนระดับปฐมวัยด้วยจินตคณิต พัฒนาหลักสูตรออนไลน์ของสถาบันการศึกษา เชื่อมโยงกับภาคธุรกิจ นอกจากนี้ ยังปลูกฝังคุณธรรม จริยธรรมที่จำเป็นในการใช้ชีวิต เฝ้าระวังเว็บไซต์ไม่เหมาะสม และเปิดช่องทางเพจข่าวจริงประเทศไทย ให้ประชาชนสามารถตรวจสอบข้อมูลข่าวสารว่าจริงหรือเท็จภายใน 24 ชั่วโมง เป็นต้น
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 2 ตุลาคม 2563
บอร์ดเมดิคัล ฮับ เห็นชอบจัดตั้ง Wellness Quarantine เตรียมเสนอเปิดสนามบิน 4 แห่งรับต่างชาติรักษา
คณะกรรมการอำนวยการเพื่อพัฒนาประเทศไทยให้เป็นศูนย์กลางสุขภาพนานาชาติ (Medical Hub) เห็นชอบจัดตั้งสถานกักกันในกิจการเพื่อสุขภาพ รองรับนักท่องเที่ยวในอนาคต เตรียมเสนอเปิดสนามบินหลัก 4 แห่ง ในจังหวัดท่องเที่ยว ด่านบกและด่านน้ำรวม 4 แห่ง รองรับผู้ป่วยต่าง
คณะกรรมการอำนวยการเพื่อพัฒนาประเทศไทยให้เป็นศูนย์กลางสุขภาพนานาชาติ (Medical Hub) เห็นชอบจัดตั้งสถานกักกันในกิจการเพื่อสุขภาพ รองรับนักท่องเที่ยวในอนาคต เตรียมเสนอเปิดสนามบินหลัก 4 แห่ง ในจังหวัดท่องเที่ยว ด่านบกและด่านน้ำรวม 4 แห่ง รองรับผู้ป่วยต่างชาติเข้ามารักษา เตรียมเสนอ ศบค.เห็นชอบต่อไป พร้อมจัดทำแพคเกจพิเศษ Shopping Online
วันนี้ (2 ตุลาคม 2563) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เป็นประธานการประชุมคณะกรรมการอำนวยการเพื่อพัฒนาประเทศไทยให้เป็นศูนย์กลางสุขภาพนานาชาติ (นโยบาย Medical Hub) ครั้งที่ 2/2563
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ว่า ที่ประชุมได้เห็นชอบในหลักการเรื่องการจัดตั้งสถานกักกันในกิจการเพื่อสุขภาพ (Wellness Quarantine :WQ) เพื่อรองรับนักท่องเที่ยวตามนโยบาย Wellness Program โดยอยู่ระหว่างการรับสมัครกิจการเมดิคอลสปาและกิจการเพื่อสุขภาพอื่นๆ เข้าร่วมโดยจะต้องผ่านเกณฑ์มาตรฐานตามที่กำหนด และกักกันตัว 14 วัน ซึ่งประมาณการว่าจะสร้างรายได้ประมาณ 195 ล้านบาท หลังจากที่มีการดำเนินการเรื่องสถานกักกันในโรงพยาบาลทางเลือก (Alternative Hospital Quarantine : AHQ) มาตั้งแต่เมื่อเดือนกรกฎราคม 2563 ในการรองรับผู้ป่วยชาวต่างชาติที่เดินทางเข้ามารับการรักษาในประเทศไทยแล้วมีผลการดำเนินการที่ดี โดยมีชาวต่างชาติเข้ามารับการรักษาแล้ว 1,120 ราย เกิดรายได้ 114 ล้านบาท และกำลังจะเดินทางเข้ามาอีก 2,220 ราย ประมาณการรายได้อีก 360 ล้านบาท
นอกจากนี้ ยังเห็นชอบในหลักการเรื่องการเตรียมเปิดสนามบินหลักอีก 4 แห่ง ได้แก่ ภูเก็ต เชียงใหม่ สมุย และอู่ตะเภา เพื่อรองรับการดำเนินการเรื่อง Medical Program รับผู้ป่วยชาวต่างชาติมารักษาในลักษณะของเที่ยวบินเช่าเหมาลำ การเปิดด่านทางบก 2 แห่ง คือ ด่านบ้านแหลม และด่านบ้านหาดเล็ก จ.จันทบุรี และด่านทางน้ำ 2 แห่ง คือ ท่าเรือแหลมฉบัง และท่าเรือมาบตาพุด โดยจะต้องเสนอไปยังศูนย์บริหารสถานการณ์โรคโควิด 19 หรือ ศบค.เห็นชอบต่อไป รวมถึงเห็นชอบการจัดทำแพคเกจพิเศษ Shopping Online สำหรับผู้ที่เข้ามารับการรักษาพยาบาลในโครงการ AHQ เน้นสินค้ากลุ่มสมุนไพรและโอทอป รวมทั้งยังรับทราบโครงการยกระดับการท่องเที่ยวเชิงสุขภาพจังหวัดภูเก็ตสู่เมืองท่องเที่ยว เชิงสุขภาพระดับโลก
************************** 2 ตุลาคม 2563
**************************
วันศุกร์ที่ 2 ตุลาคม 2563
​รมต. อนุชา มอบโล่และตรารับรองมาตรฐานศูนย์ราชการสะดวกปี 63 หวังให้พัฒนาการบริการสู่ความเป็นเลิศในรูปแบบของราชการดิจิทัล เน้นสร้างความน่าเชื่อถือ สะดวก รวดเร็ว ปชช.เข้าถึงง่าย
​รมต. อนุชา มอบโล่และตรารับรองมาตรฐานศูนย์ราชการสะดวกปี 63 หวังให้พัฒนาการบริการสู่ความเป็นเลิศในรูปแบบของราชการดิจิทัล เน้นสร้างความน่าเชื่อถือ สะดวก รวดเร็ว ปชช.เข้าถึงง่าย
วันนี้ (2 ตุลาคม 2563) เวลา 09.30 น. ณ ห้องประชุมคอนเวนชั่น ชั้น 4 อาคารคอนเวนชั่นเซ็นเตอร์ โรงแรมรามาการ์เด้นส์ กรุงเทพฯ นายอนุชานาคาศัย รัฐมนตรีประจำสำนักนายกรัฐมนตรีเป็นประธานในพิธีมอบโล่และตรารับรองมาตรฐานการให้บริการของศูนย์ราชการสะดวก (GECC) ประจำปี พ.ศ. 2563 ให้แก่หน่วยงานที่ผ่านการรับรองมาตรฐานศูนย์ราชการสะดวกประจำปี พ.ศ. 2563 เพื่อเป็นสัญลักษณ์แสดงถึงการให้บริการประชาชนของหน่วยงานของรัฐที่มีการให้บริการ ด้วยความ “สะดวก รวดเร็ว เข้าถึงง่าย” ตามนโยบายของนายกรัฐมนตรีที่ต้องการให้ส่วนราชการบริการพี่น้องประชาชนให้ดีที่สุด และเพื่อเป็นขวัญกำลังใจให้กับข้าราชการ เพราะข้าราชการคือกำลังหลักคือหัวใจสำคัญของหน่วยงาน ซึ่งภาครัฐต้องดูแลข้าราชการให้ดีที่สุดเช่นกัน เพราะในที่สุดแล้วการบริการดังกล่าวจะเป็นดัชนีชี้วัดความพึงพอใจของประชาชนต่อรัฐบาลและระบบราชการ โดยในปีนี้มีหน่วยงานที่ได้รับการรับรองมาตรฐาน จำนวน 455 ศูนย์ ได้แก่ หน่วยงานราชการ จำนวน 143 ศูนย์ และหน่วยงานรัฐวิสาหกิจจำนวน 312 ศูนย์
โอกาสนี้ รัฐมนตรีประจำสำนักนายกรัฐมนตรีกล่าวแสดงความยินดีกับทุกหน่วยงานที่ได้รับโล่และตรารับรองมาตรฐานการให้บริการของศูนย์ราชการสะดวก (GECC) ประจำปี พ.ศ. 2563 และขอให้ผู้บริหารแต่ละหน่วยงานตระหนักในการมุ่งมั่นพัฒนาปรับปรุงและรักษามาตรฐานการให้บริการประชาชนของศูนย์ราชการสะดวกให้ยั่งยืนตลอดไป
รัฐมนตรีประจำสำนักนายกรัฐมนตรีเผย ปัจจุบันรัฐบาลมีความมุ่งหวังที่จะพัฒนาการบริการประชาชนโดยยึดประชาชนเป็นศูนย์กลางเน้นการปรับเปลี่ยนราชการสู่ความเป็นดิจิทัล โดยใชเนวัตกรรมและเทคโนโลยีเป็นเครื่องมือสำคัญในการพัฒนาอำนวยความสะดวกให้กับประชาชนอย่างโปร่งใส ให้ประชาชนเข้าถึงง่าย รวดเร็ว แม่นยำ ลดความซ้ำซ้อน และสามารถเชื่อมโยงการบริการของหน่วยงานรัฐได้เป็นหนึ่งเดียว ซึ่งการปรับเปลี่ยนราชการสู่ความเป็นดิจิทัลมีพื้นฐานสำคัญ 4 ประการ ได้แก่ 1. การบูรณาการภาครัฐ 2. การดำเนินงานแบบอัจฉริยะ 3. การให้บริการโดยมีประชาชนเป็นศูนย์กลาง และ 4. การสนับสนุนให้เกิดการขับเคลื่อนไปสู่การเปลี่ยนแปลง ทั้งนี้ การขับเคลื่อนสู่การเป็นราชการดิจิทัลเป็นส่วนสำคัญในการเสริมให้การบริการประชาชน เกิดความ “สะดวก รวดเร็ว เข้าถึงง่าย”
รัฐมนตรีประจำสำนักนายกรัฐมนตรีระบุ การดำเนินการศูนย์ราชการสะดวกเป็นการดำเนินการเพื่อเพิ่มประสิทธิภาพในการบริการและประชาชนสามารถเข้าถึงการใหเบริการของภาครัฐ เป็นส่วนหนึ่งในการปฏิรูปการทำงานของราชการ หน่วยงานที่ได้รับการรับรองฯ ต้องรักษาการบริการให้มีคุณภาพอย่างสม่ำเสมอ และพัฒนาแนวทางหรือนวัตกรรมใหม่มาปรับใช้ในการบริการประชาชนเพื่อพัฒนาการบริการสู่ความเป็นเลิศในรูปแบบของราชการดิจิทัลมากขึ้น เพื่อให้เกิดความน่าเชื่อถือและมีประสิทธิภาพ ทำใหเประชาชนเชื่อมั่นว่าสถานที่ดังกล่าวสะดวก รวดเร็ว และเข้าถึงง่าย ได้รับการเอาใจใส่ดูแลเป็นอย่างดี
---------------------------------------------
วันศุกร์ที่ 2 ตุลาคม 2563
กกจ. รับรางวัลหน่วยงานที่ผ่านการรับรองมาตรฐานการให้บริการของศูนย์ราชการสะดวก   ประจำปี 2563
กรมการจัดหางาน ได้ผ่านการรับรองมาตรฐานการให้บริการของศูนย์ราชการสะดวก (GECC) ประจำปี 2563
กรมการจัดหางาน ได้ผ่านการรับรองมาตรฐานการให้บริการของศูนย์ราชการสะดวก (GECC) ประจำปี 2563 จำนวน 2 ศูนย์ ได้แก่ ศูนย์บริการจัดหางานเพื่อคนไทย จังหวัดเชียงใหม่ (Chiangmai Provincial Smart Job Center) และ สำนักงานจัดหางานกรุงเทพมหานครพื้นที่ 7
วันที่ 2 ตุลาคม 2563 ณ ห้องประชุมคอนเวนชั่น ชั้น 4 อาคารคอนเวนชั่นเซ็นเตอร์ โรงแรมรามาการ์เด้นส์ กรุงเทพมหานคร นายสุชาติ พรชัยวิเศษกุล อธิบดีกรมการจัดหางาน มอบหมาย นายยุทธนา บัวจุน ผู้ตรวจราชการกรมเข้ารับมอบโล่และตรารับรองมาตรฐานการให้บริการของศูนย์ราชการสะดวก ประจำปี 2563 จากนายอนุชา นาคาศัย รัฐมนตรีประจำสำนักนายกรัฐมนตรี ซึ่งกรมการจัดหางานได้รับทั้งสิ้น จำนวน 2 รางวัล คือ ศูนย์บริการจัดหางานเพื่อคนไทยจังหวัดเชียงใหม่ (Chiangmai Provincial Smart Job Center) ได้รับรางวัลระดับเงิน (ระดับก้าวหน้า) และสำนักงานจัดหางานกรุงเทพมหานครพื้นที่ 7 ได้รับรางวัลระดับฟ้า (ระดับพื้นฐาน)
โดยในปีนี้มีหน่วยงานส่งเข้ารับการประเมิน จำนวนทั้งสิ้น 1,461 ศูนย์ และหน่วยงานที่ผ่านการตรวจประเมิน และรับรองมาตรฐานการให้บริการของศูนย์ราชการสะดวก (GECC) ประจำปี พ.ศ. 2563 จำนวน 455 ศูนย์ สำหรับการจัดหางานในครั้งนี้จัดขึ้นโดยสำนักงานปลัดสำนักนายกรัฐมนตรีเพื่อเป็นเกียรติแก่หน่วยงานที่ผ่านการรับรองมาตรฐาน
จากคณะกรรมการอำนวยการศูนย์ราชการสะดวก และเพื่อเป็นแนวทางให้กับทุกหน่วยงานเกิดแรงกระตุ้นให้เกิดการพัฒนาสู่การบริการประชาชนที่เป็นเลิศ รวมทั้งเพื่อเผยแพร่ผลงานของหน่วยงาน ที่มุ่งพัฒนา เพื่อนำไปสู่การเป็นศูนย์ราชการสะดวกแก่ประชาชน
"กรมการจัดหางานจะพัฒนาการทำงานของหน่วยงานในสังกัด ให้สามารถตอบสนองต่อความต้องการของประชาชนให้ดียิ่งขึ้น และบริการประชาชนให้ได้รับความสะดวก รวดเร็ว เข้าถึงง่าย เพื่อรักษามาตรฐานในการเป็นศูนย์ราชการสะดวก (GECC) ที่ยั่งยืนต่อไป" อธิบดีกรมการจัดหางาน กล่าว
วันศุกร์ที่ 2 ตุลาคม 2563
นโยบายเร่งด่วน มาตรการเศรษฐกิจเพื่อรองรับความผันผวนของเศรษฐกิจโลก
วันศุกร์ที่ 2 กันยายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
มาตรการเศรษฐกิจเพื่อรองรับความผันผวนของเศรษฐกิจโลก เป็นนโยบายเร่งด่วนที่รัฐบาลให้ความสำคัญ โดยตลอดระยะเวลา 1 ปี ที่ผ่านมา รัฐบาลส่งเสริมการท่องเที่ยวจากต่างประเทศ และสนับสนุนให้คนไทยท่องเที่ยวภายในประเทศ โดยเฉพาะ“เมืองหลัก”“เมืองรอง”และ“การท่องเที่ยวชุมชน” เพื่อกระจายรายได้ในรูปแบบเศรษฐกิจแบ่งปัน รวมถึงขับเคลื่อนโมเดลเศรษฐกิจใหม่ BCG ให้เป็นวาระแห่งชาติ เสริมสร้างนโยบายครัวไทยสู่ครัวโลก ส่งเสริมตลาดพาณิชย์ดิจิทัล ผ่านเว็บไซต์ Thaitrade.com เกิดการเจรจาจับคู่ธุรกิจทางออนไลน์ 354 คู่ สร้างมูลค่าการค้ารวม 1,845 ล้านบาท นอกจากนี้ ยังออก พ.ร.ก. กูเงิน 1 ลานลานบาทเพื่อช่วยเหลือเยียวยาผู้ได้รับผลกระทบจากการแพร่ระบาดของโรคโควิด-19 และดูแลเศรษฐกิจของประเทศ
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 2 ตุลาคม 2563
นายกรัฐมนตรีสั่งทุกหน่วยฝึกซ้อมต่อเนื่อง แผนจัดการวิกฤตกระทบความมั่นคงประเทศ
นายกรัฐมนตรีสั่งทุกหน่วยฝึกซ้อมต่อเนื่อง แผนจัดการวิกฤตกระทบความมั่นคงประเทศ
วันที่ 2 ต.ค.63 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จัทร์โอชา นายกรัฐมนตรี ให้ความสำคัญและสั่งการให้ทุกส่วนราชการเตรียมความพร้อมในการบริหารราชการภายใต้สถานการณ์วิกฤต ซึ่งรัฐบาลได้มีการกำหนดและดำเนินการตามนโยบายและแผนระดับชาติว่าด้วยความมั่นคงแห่งชาติ พ.ศ. 2562–2565 โดยมีสำนักงานสภาความมั่นคงแห่งชาติ เป็นผู้รับผิดชอบหลัก และในปี 2563 แม้มีช่วงของการระบาดของโรคโควิด-19 ที่ทำให้การฝึกในบางเรื่องต้องเลื่อนออกไป แต่รัฐบาลได้จัดการฝึกบริหารวิกฤตการณ์ระดับชาติ (C-MEX 20) ถึง 3 ครั้ง ประกอบด้วย 1) การฝึกประเด็นการบริหารจัดการสาธารณภัยจากปัญหาหมอกควันและไฟป่าในพื้นที่จังหวัดเชียงใหม่ (เดือนมกราคม) 2) การฝึกประเด็นการรักษาผลประโยชน์ของชาติทางทะเล และ 3) การฝึกประเด็นการต่อต้านการก่อการร้าย มีวัตถุประสงค์เพื่อให้หน่วยงานต่าง ๆ ได้นำแผนเผชิญเหตุของหน่วยงานมาทดสอบเพื่อทราบจุดแข็งและจุดอ่อน ตลอดจนสร้างความรู้ความเข้าใจเกี่ยวกับกลไกและกระบวนการบริหารจัดการภัยตั้งแต่ก่อนเกิดเหตุ ขณะเกิดเหตุ และหลังเกิดเหตุ โดยเฉพาะอย่างยิ่งในด้านการฟื้นฟูและเยียวยาพื้นที่ สังคม และชุมชนภายหลังการแก้ไขปัญหา สำหรับการฝึกในอนาคตจะนำปัญหาอุปสรรคและแบบอย่างที่ดีที่ได้รับจากการฝึกครั้งที่ผ่านมาไปพัฒนาให้การฝึกในครั้งถัดไปมีความสมจริงมากยิ่งขึ้น โดยอาจเพิ่มประเด็นการรับมือกับโรคที่อุบัติใหม่รวมถึงการป้องกัน และการปราบปรามการลักลอบขนส่งอาวุธที่มีอนุภาพทำลายล้างสูงทั้งทางบกและทางน้ำ เพื่อให้ประเทศไทยสามารถตอบสนองต่อภัยคุกคามรูปแบบใหม่ที่อาจเกิดขึ้น
นางสาวรัชดา กล่าวว่า นายกรัฐมนตรีได้เน้นย้ำให้ส่วนราชการเต็มที่กับการฝึกการบริหารภายใต้สถานการณ์วิกฤตด้านต่าง ๆ เพื่อประชาชนจะได้มีความเชื่อมั่นและสบายใจในศักยภาพของหน่วยงานภาครัฐที่สามารถรับมือกับภัยคุกคามความมั่นคงทุกรูปแบบได้อย่างทันท่วงทีและมีประสิทธิภาพ ทั้งนี้ นายกฯ ยังได้กำชับด้วยว่า การบูรณาการการทำงานของหน่วยงานที่เกี่ยวข้องเป็นหัวใจสำคัญ ต้องสอดประสานกันอย่างชัดเจนตามแผนและแนวปฏิบัติ เพื่อช่วยป้องกันความสับสนเมื่อเกิดสถานการณ์จริง รวมทั้งเพิ่มความไว้เนื้อเชื่อใจระหว่างกัน และเป็นไปตามมาตรฐานสากล การทบทวนฝึกการบริหารวิกฤตการณ์ระดับชาติอย่างต่อเนื่อง จึงเป็นเรื่องจำเป็นและรัฐบาลพร้อมให้การสนับสนุนอย่างเต็มที่
วันพุธที่ 21 ตุลาคม 2563
โครงการคนละครึ่งจะเริ่มใช้จ่ายวันแรกในวันที่ 23 ต.ค. 63 นี้
ขณะนี้โครงการคนละครึ่งมีความพร้อมรองรับะเริ่มใช้จ่ายวันแรกในวันที่ 23 ต.ค.2563 เป็นต้นไป ซึ่งช่วงเช้าวันที่ 21 ต.ค.2563 มีประชาชนลงทะเบียนแล้วจำนวน 6,733,557 คน ผ่านขั้นตอนการตรวจสอบซึ่งได้รับสิทธิใช้จ่ายตามโครงการจำนวน 6,402,927 คน
นายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง ในฐานะรองโฆษกกระทรวงการคลัง เปิดเผยว่า ขณะนี้โครงการคนละครึ่งมีความพร้อมในการรองรับระบบการใช้จ่ายของประชาชนที่จะเริ่มใช้จ่ายวันแรกในวันที่ 23 ตุลาคม 2563 เป็นต้นไป ซึ่งช่วงเช้าของวันที่ 21 ตุลาคม 2563 มีประชาชนลงทะเบียนแล้วจำนวน 6,733,557 คน ในจำนวนนี้ผ่านขั้นตอนการตรวจสอบซึ่งได้รับสิทธิใช้จ่ายตามโครงการจำนวน 6,402,927 คน ยังคงเหลือสิทธิให้ประชาชนที่สนใจลงทะเบียนเข้าร่วมโครงการได้อีกกว่า 3 ล้านคน
ประชาชนที่ได้รับ SMS ยืนยันสิทธิแล้ว ขอให้ติดตั้งแอปพลิเคชัน “เป๋าตัง” และยืนยันตัวตนให้เรียบร้อย จากนั้นเติมเงินจำนวนเท่าใดก็ได้ตามต้องการเข้าไปในแอปพลิเคชัน “เป๋าตัง” ก็จะสามารถใช้สิทธิซื้อสินค้ากับผู้ประกอบการร้านค้าที่มีแอปพลิเคชัน “ถุงเงิน” ที่เข้าร่วมโครงการได้ทันที ระหว่างวันที่ 23 ตุลาคม - 31 ธันวาคม 2563 ในช่วงเวลา 06.00 น. – 23.00 น. โดยสำหรับการใช้จ่ายแต่ละครั้งรัฐจะร่วมจ่ายครึ่งหนึ่ง แต่ไม่เกิน 150 บาทต่อวัน และไม่เกิน 3,000 บาท ตลอดระยะเวลาโครงการ เช่น การใช้จ่ายในครั้งแรกหากท่านต้องการจ่ายค่าอาหาร 200 บาทท่านต้องมีเงินใน “เป๋าตัง” อย่างน้อย 100 บาท เพื่อสแกนจ่ายเงินกับร้านค้า “ถุงเงิน” และรัฐจะร่วมจ่ายให้ร้านค้าอีก 100 บาท ซึ่งท่านจะเหลือวงเงินร่วมจ่ายจากรัฐ 2,900 บาท หรือหากท่านจะใช้จ่ายค่าสินค้าจำนวน 400 บาท ท่านต้องมีเงินใน “เป๋าตัง” อย่างน้อย 250 บาท รัฐจะร่วมจ่ายให้ร้านค้า 150 บาท และท่านจะเหลือวงเงินร่วมจ่ายจากรัฐ 2,850 บาท
สำหรับร้านค้าที่ผ่านการตรวจสอบเข้าร่วมโครงการและมีแอปพลิเคชัน “ถุงเงิน” แล้ว ขอให้อัพเดทแอปพลิเคชันให้เป็นปัจจุบันและกดปุ่มยอมรับข้อตกลงและเงื่อนไขโครงการผ่านแอปพลิเคชันดังกล่าวก่อนด้วย เพื่อให้พร้อมรับการสแกนจ่ายเงินด้วยแอปพลิเคชัน “เป๋าตัง” ของประชาชนได้อย่างราบรื่น โดยขณะนี้มีร้านค้าที่สมัครเข้าร่วมโครงการจำนวนกว่า 300,000 ร้านค้าทั่วประเทศ ซึ่งประชาชนสามารถสังเกตร้านค้าดังกล่าวจากสัญลักษณ์โครงการคนละครึ่งที่หน้าร้านค้า หรือค้นหารายชื่อและที่ตั้งร้านค้าได้จากเว็บไซต์ www.คนละครึ่ง.com อีกทางหนึ่ง
รองโฆษกกระทรวงการคลัง ได้กล่าวย้ำว่า ขอเชิญชวนประชาชนที่สนใจเข้าร่วมโครงการสามารถลงทะเบียนผ่านเว็บไซต์ www.คนละครึ่ง.com ได้ต่อเนื่องทุกวัน ในช่วงเวลา 06.00 - 23.00 น. จนกว่าจะครบ 10 ล้านคน ส่วนผู้ประกอบการร้านค้าสามารถลงทะเบียนเข้าร่วมโครงการได้ผ่านเว็บไซต์ www.คนละครึ่ง.com หรือ ณ สาขาหรือจุดรับลงทะเบียนของธนาคารกรุงไทย จำกัด (มหาชน) ซึ่งขณะนี้กระทรวงการคลังและกระทรวงมหาดไทยกำลังเร่งดำเนินการประชาสัมพันธ์และอำนวยความสะดวกในการรับสมัครผู้ประกอบการร้านค้าที่สนใจโดยเฉพาะหาบเร่ แผงลอยเข้าร่วมโครงการในทุกพื้นที่ทั่วประเทศ เพื่อให้มีร้านค้ารองรับการใช้จ่ายของประชาชนจำนวนมากที่สุด
โครงการคนละครึ่ง
สำนักงานเศรษฐกิจการคลัง โทร. 02 273 9020 ต่อ 3697 3527 3548 3509
ธนาคารกรุงไทย จำกัด (มหาชน) โทร. 02-111-1144
วันพุธที่ 21 ตุลาคม 2563
วันแรกวันเดียว ยอดขาย 2,000 ล้านบาท!! สลากออมทรัพย์ ธอส. ชุดเกล็ดดาว
ธอส.เผยยอดซื้อสลากออมทรัพย์ ธอส. ชุดเกล็ดดาว หน่วยละ 5,000 บาท ลุ้นรางวัลสูงสุด 1 ล้านบาท ตลอดระยะเวลา 24 เดือน หลังเปิดจำหน่ายเป็นวันแรก (20 ต.ค. 63) ล่าสุด ณ เวลา 17.00 น. จำหน่ายได้แล้วเป็นจำนวนกว่า 400,000 หน่วย คิดเป็นมูลค่าสูงถึง 2,000 ล้านบาท
ธนาคารอาคารสงเคราะห์ เผยยอดซื้อ “สลากออมทรัพย์ ธอส. ชุดเกล็ดดาว” หน่วยละ 5,000 บาท ลุ้นรางวัลสูงสุด 1 ล้านบาท ตลอดระยะเวลา 24 เดือน หลังเปิดจำหน่ายเป็นวันแรก (20 ต.ค. 63) ล่าสุด ณ เวลา 17.00 น. จำหน่ายได้แล้วเป็นจำนวนกว่า 400,000 หน่วย คิดเป็นมูลค่าสูงถึง 2,000 ล้านบาท สะท้อนให้เห็นถึงความน่าสนใจของสลากออมทรัพย์ ธอส. ชุดเกล็ดดาว ซึ่งมีโอกาสถูกรางวัลสูง พร้อมลุ้นรางวัลเลขท้าย 2 ตัว 3 ตัว และรางวัลเลขสลับเลขท้าย 2 ตัว 3 ตัว ซึ่งเป็นรางวัลที่ไม่เคยมี ในสลากออมทรัพย์ที่ไหนมาก่อน
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า ตามที่ธนาคารได้เปิดจำหน่าย ผลิตภัณฑ์สลากออมทรัพย์ ธอส. ชุดเกล็ดดาว หน่วยละ 5,000 บาท สลากชุดใหม่ล่าสุดของ ธอส. ที่ทำให้ผู้ซื้อมีโอกาสลุ้นรางวัลมูลค่าสูงสุด 1 ล้านบาททุกเดือน ตลอดอายุสลาก 2 ปี โดยเริ่มจำหน่ายในวันนี้ (20 ตุลาคม 2563) เป็นวันแรก ผ่าน 2 ช่องทาง คือ Application : GHB ALL และที่ทำการสาขาทั่วประเทศ ล่าสุด ณ เวลา 17.00 น. พบว่า มีลูกค้าประชาชนซื้อสลากออมทรัพย์ ธอส.ชุดเกล็ดดาว จำนวนกว่า 400,000 หน่วย คิดเป็นมูลค่าสูงถึง 2,000 ล้านบาท สะท้อนให้เห็นถึงความน่าสนใจของสลากออมทรัพย์ ธอส. ชุดเกล็ดดาว ซึ่งมีโอกาสในการถูกรางวัลที่ 1 มูลค่า 1 ล้านบาท/หมวด คิดเป็น 0.0045% นอกจากนี้ยังได้ลุ้นรางวัลเลขท้าย 2 ตัว 3 ตัว รางวัลเลขสลับเลขท้าย 2 ตัว และรางวัลเลขสลับเลขท้าย 3 ตัว ซึ่งเป็นรางวัลที่ไม่เคยมีในสลากออมทรัพย์ที่ไหนมาก่อน หากซื้อสลาก 100 หน่วย หรือ 5 แสนบาท จะถูกรางวัลเลขท้าย 2 ตัว และรางวัลเลขสลับเลขท้าย 2 ตัวทุกงวด ทำให้เมื่อฝากครบ 2 ปี จะได้รับเงินรางวัลและผลตอบแทนหน้าสลากรวม 5,680 บาท คิดเป็นผลตอบแทน 0.568% ต่อปี ไม่รวมผลตอบแทนที่อาจได้รับเพิ่มขึ้นจากการถูกรางวัลที่ 1-4 อีกด้วย
ทั้งนี้ สลากออมทรัพย์ ธอส. ชุดเกล็ดดาว จำหน่ายรวม 3 ล้านหน่วย กรอบวงเงิน 15,000 ล้านบาท แบ่งออกเป็น 3 หมวด ๆ ละ 1 ล้านหน่วย อายุสลาก 2 ปี ผลตอบแทนหน้าสลาก 0.4% ต่อปี ออกรางวัลทุกเดือน รวม 24 ครั้ง แบ่งเป็น รางวัลที่ 1 มูลค่ารางวัลสูงถึง 1,000,000 บาท/หมวด รางวัลที่ 2 มูลค่า รางวัลละ 50,000 บาท จำนวน 4 รางวัล/หมวด รางวัลที่ 3 มูลค่ารางวัลละ 5,000 บาท จำนวน 20 รางวัล/หมวด รางวัลที่ 4 มูลค่ารางวัลละ 500 บาท จำนวน 20 รางวัล/หมวด รางวัลเลขท้าย 3 ตัว รางวัลละ 100 บาท รางวัลเลขสลับเลขท้าย 3 ตัว รางวัลละ 50 บาท รางวัลเลขท้าย 2 ตัว รางวัลละ 50 บาท และรางวัลเลขสลับเลขท้าย 2 ตัว รางวัลละ 20 บาท เริ่มออกรางวัลครั้งแรกวันที่ 16 พฤศจิกายน 2563 สอบถามรายละเอียดหรือติดตามข้อมูลข่าวสารของธนาคารเพิ่มเติมได้ที่ ธอส. ทุกสาขาทั่วประเทศ หรือ ศูนย์ลูกค้าสัมพันธ์ (Call Center) โทร 0-2645-9000 หรือ Facebook Fanpage ธนาคารอาคารสงเคราะห์ และ www.ghbank.co.th
วันพุธที่ 21 ตุลาคม 2563
บีโอไอร่วมเปิดงาน Thailand Smart City Week 2020
บีโอไอร่วมเปิดงาน Thailand Smart City Week 2020
บีโอไอร่วมเปิดงาน Thailand Smart City Week 2020
นายนฤตม์ เทอดสถีรศักดิ์ รองเลขาธิการคณะกรรมการส่งเสริมการลงทุน (บีโอไอ) (ที่ 1 จากซ้าย)
เข้าร่วมพิธีเปิดงาน “Thailand Smart City Week 2020” มหกรรมแสดงเทคโนโลยีด้านการพัฒนาเมืองอัจฉริยะ ซึ่งจัดโดยสำนักงานส่งเสริมเศรษฐกิจดิจิทัล ระหว่างวันที่ 16-22 ตุลาคม 2563 ทั้งในรูปแบบออนไลน์และออฟไลน์ ณ บริเวณสามย่าน เมื่อเร็วๆ นี้
วันพุธที่ 21 ตุลาคม 2563
‘รมว.สุชาติ’ ส่ง ‘ผู้ช่วยรัฐมนตรีฯ ลงพื้นที่ จ.ปราจีนบุรี ติดตามการขับเคลื่อนภารกิจตามนโยบายของกระทรวงแรงงาน
‘รัฐมนตรีสุชาติ’ มอบหมายให้ ผู้ช่วยรัฐมนตรีประจำกระทรวงแรงงาน ลงพื้นที่จังหวัดปราจีนบุรี ประชุมหัวหน้าส่วนราชการในสังกัดกระทรวงแรงงาน รับฟังสภาพปัญหา ขับเคลื่อนนโยบายสำคัญด้านแรงงาน พร้อมติดตามการจ้างงานคนไทยมีงานทำ และการพัฒนาฝีมือแรงงาน (Upskill)
วันที่ ๒๑ ตุลาคม ๒๕๖๓ เวลา ๐๙.๐๐ น. นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้ นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน และนายไพโรจน์ โชติกเสถียร ผู้ตรวจราชการกระทรวงแรงงาน ลงพื้นที่จังหวัดปราจีนบุรี ตรวจเยี่ยมราชการ เพื่อประชุมติดตามการขับเคลื่อนภารกิจตามนโยบายของรัฐมนตรีว่าการกระทรวงแรงงาน พร้อมทั้งประชุมหัวหน้าส่วนราชการสังกัดกระทรวงแรงงานจังหวัดปราจีนบุรี และรับฟังบรรยายสรุปสถานการณ์และการขับเคลื่อนนโยบายด้านแรงงานที่สำคัญ รวมถึงปัญหาอุปสรรคด้านแรงงานในพื้นที่ ณ ห้องประชุมสำนักงานพัฒนาฝีมือแรงงานปราจีนบุรี
ทั้งนี้ นายสุรชัย ได้ลงพื้นที่เยี่ยมชมบูธภารกิจของหน่วยงานในสังกัดกระทรวงแรงงานจังหวัดปราจีนบุรี อาทิ การทดสอบมาตรฐานฝีมือแรงงาน การส่งเสริมกลุ่มอาชีพแรงงานนอกระบบ การจ้างงานคนไทยมีงานทำ เป็นต้น
จากนั้น ผู้ช่วยรัฐมนตรีประจำกระทรวงแรงงาน ยังได้ตรวจเยี่ยม พร้อมรับฟังบรรยายสรุปผลการดำเนินงานของบริษัทจาโนเม่ไดคาสติ้ง (ประเทศไทย) และการพัฒนาฝีมือแรงงาน (Upskill)
วันพุธที่ 21 ตุลาคม 2563
องคมนตรี ตรวจเยี่ยมรพ.เบญจลักษ์เฉลิมพระเกียรติ 80 พรรษา จ.ศรีสะเกษ
พลอากาศเอก ชลิต พุกผาสุข องคมนตรี รองประธานกรรมการมูลนิธิเทพรัตนเวชชานุกูล ตรวจเยี่ยมการดำเนินงานโรงพยาบาลเบญจลักษ์เฉลิมพระเกียรติ 80 พรรษา จังหวัดศรีสะเกษ มีแพทย์ผู้เชี่ยวชาญเฉพาะทางดูแลผู้ป่วยโรคไตวายเรื้อรัง เพิ่มการเข้าถึงบริการผู้ป่วยในชุมชน
พลอากาศเอก ชลิต พุกผาสุข องคมนตรี รองประธานกรรมการมูลนิธิเทพรัตนเวชชานุกูล ตรวจเยี่ยมการดำเนินงานโรงพยาบาลเบญจลักษ์เฉลิมพระเกียรติ 80 พรรษา จังหวัดศรีสะเกษมีแพทย์ผู้เชี่ยวชาญเฉพาะทางดูแลผู้ป่วยโรคไตวายเรื้อรัง เพิ่มการเข้าถึงบริการผู้ป่วยในชุมชน
วันนี้ (21 ตุลาคม 2563) พลอากาศเอก ชลิต พุกผาสุข องคมนตรี รองประธานกรรมการมูลนิธิเทพรัตนเวชชานุกูล พร้อมด้วยนายแพทย์สุวิทย์ โรจนศักดิ์โสธร ผู้อำนวยการสำนักงานเขตสุขภาพที่ 10 และคณะ ตรวจเยี่ยมให้กำลังใจบุคลากรและติดตามความคืบหน้าการดำเนินงานโรงพยาบาลเบญจลักษ์เฉลิมพระเกียรติ 80 พรรษา จังหวัดศรีสะเกษ
นายแพทย์สุวิทย์ โรจนศักดิ์โสธร ผู้อำนวยการสำนักงานเขตสุขภาพที่ 10 กล่าวว่า โรงพยาบาลเบญจลักษ์เฉลิมพระเกียรติ 80 พรรษา จังหวัดศรีสะเกษเป็นโรงพยาบาลชุมชนขนาด 30 เตียง เป็นโรงพยาบาลตัวอย่างการดำเนินงานด้านเศรษฐกิจพอเพียงตามแนวพระราชดำริ สร้างรูปแบบการบริหารจัดการโรงพยาบาลที่ดี มีระบบบริการสุขภาพที่ดี บนพื้นฐานการมีส่วนร่วมของชุมชน ได้พัฒนาศักยภาพบริการเพื่อให้ผู้ป่วยเข้าถึงบริการสะดวก ใกล้บ้าน โดยเฉพาะโรคที่ต้องใช้ความเชี่ยวชาญ อาทิ โรคไต ซึ่งเป็นโรคเรื้อรังที่ต้องได้รับการดูแลใกล้ชิดต่อเนื่อง โดยมีคลินิกเฉพาะทางโรคไต คลินิกชะลอไตเสื่อม คลินิกล้างไตทางช่องท้อง แพทย์เฉพาะทางด้านโรคไต และเป็นหน่วยรับส่งกลับจากโรงพยาบาลแม่ข่ายก่อนกลับบ้าน สอนผู้ป่วยและญาติในการล้างไตทางช่องท้องได้เองที่บ้าน ในปีนี้ ให้การดูแลผู้ป่วยโรคไตเรื้อรังในระยะที่การทำงานของไตเสื่อมจนถึงไตวายระยะสุดท้าย จำนวน 538 ราย และผู้ป่วยล้างไตทางช่องท้อง 123 คน รวมทั้งคลินิกโรคผิวหนัง มีระบบปรึกษาทางไกลกับแพทย์ผู้เชี่ยวชาญจากสถาบันโรคผิวหนัง ในปี 2563 มีผู้รับบริการ 382 ราย และผู้ป่วยโรคตาต้อกระจกได้รับการผ่าตัดทันเวลา ลดปัญหาตาบอด จำนวน 51 ราย ตั้งเป้าหมายในปี 2564 เปิดหน่วยไตเทียม ให้บริการฟอกเลือดด้วยเครื่องไตเทียม 12 เตียง และพัฒนาโรงพยาบาลให้เป็น Smart Hospital ในทุกระบบ
นอกจากนี้ ได้เพิ่มการเข้าถึงบริการผู้ป่วยในชุมชน โดยให้บริการสุขศาลาใน 3 หมู่บ้านห่างไกล ผู้รับบริการ 3,960 ครั้ง/ปี บริการจิตเวชสัญจร ค้นหาคัดกรองปัญหาสุขภาพจิต เพิ่มการเข้าถึงบริการผู้ป่วยโรคซึมเศร้า ลดอัตราฆ่าตัวตาย ออกหน่วยแพทย์เคลื่อนที่ บริการตรวจรักษาโรคทั่วไป ตรวจคัดกรองตา บริการแพทย์แผนไทย ทันตกรรม รวมทั้งบริการดูแลผู้ป่วยที่บ้าน ในกลุ่มผู้ป่วยล้างไตทางช่องท้อง ผู้ป่วยติดเชื้อดื้อยา ผู้สูงอายุ ผู้ป่วยติดบ้านติดเตียงและผู้ป่วยระยะสุดท้าย
ทั้งนี้ ในปี 2562 ได้รับพระมหากรุณาธิคุณพระราชทานสนับสนุนงบประมาณจากมูลนิธิเทพรัตนเวชชานุกูล ในการก่อสร้างอาคารแพทย์แผนไทยและกายภาพบำบัด วงเงิน 3,620,000 บาท แล้วเสร็จเมื่อเดือนมีนาคม 2563 เปิดให้บริการเฉพาะทางแพทย์แผนไทยและการแพทย์ผสมผสานครบวงจร และกายภาพบำบัด อาทิ โรคหลอดเลือดสมอง โรคไมเกรน โรคข้อเข่าเสื่อม โรคจมูกอักเสบจากภูมิแพ้ บริการนวดเพื่อสุขภาพ ดูแลมารดาหลังคลอด อบสมุนไพร สำหรับปีงบประมาณ 2563 ได้รับพระราชทานรถยนต์บรรทุกพร้อมหลังคาโดยสาร 6 ล้อ สำหรับบรรทุกเครื่องมือและ ยูนิตทันตกรรมเคลื่อนที่ และแพทย์แผนไทย สำหรับออกให้บริการหน่วยแพทย์หน่วยอำเภอยิ้ม
*********************************** 21 ตุลาคม 2563